送汾西高長官
作者：劉攽
朝代：宋

paragraphs: 堯風遠以深，千載殊未央。
寥寥蟋蟀詩，在晉謂之唐。
今君試宰邑，正復汾一方。
民社非不榮，腰有銅墨章。
安得六七十，而非諸侯邦。
翳翳桑麻區，雞犬音相望。
因俗固易治，學古子所長。
勿嗤儉以勤，葛屨從履霜。
期年會有成，坐見鳴鳳翔。
吾知尹翁歸，治迹由平陽。
遠道悵分手，游子懷故鄉。
離羣以索居，愧慚參與商。